ગુજરાત ટ્રેડર્સ ફેડરેશનનાં પ્રમુખ અને તાજેતરમાં ગુજરાત ચેમ્બર ઓફ કોમર્સ એન્ડ ઇન્ડસ્ટ્રીમાં ઉપપ્રમુખ પદે ચૂંટાયેલા જયેન્દ્ર તન્ના કહે છે જીએસટીનો અમલ થશે તો મોટી કૉર્પોરેટ કંપનીઓને ફાયદો થવાનો છે પણ નાના વેપારીઓ કે ઉદ્યોગકારોને ભારે હાડમારી ભોગવવી પડશે અને નુકસાન જશે. જીએસટી આવવાથી મોંઘવારી ઘટશે અથવા તો જીવન જરૂરી ચીજોના ભાવ ઘટશે તેવી લોકોની અપેક્ષા સંતોષાવાની નથી એટલું જ નહી સામાન્ય માનવીની મૂળભૂત જરૂરિયાત છે રોટી , કપડા અને મકાન આ ત્રણેય સેગમેન્ટમાં જીએસટીમાં આકરા કરની જોગવાઈઓ લાદવામાં આવી છે. યાર્ડોમાંથી અનાજ બહાર નીકળે એટલે પ ટકા ટેક્સ લાગી જશે.જયારે કાપડ , યાર્ન પર કર ભારણ વધારવામાં આવ્યું છે એટલે જ અમદાવાદ, સુરત જેવા શહેરોનાં કાપડના વેપારીઓએ બંધ પાળીને જીએસટીનો વિરોધ કર્યો છે. મકાનની વાત કરીએ તો આમ આદમીનું પોતાનું મકાન બનાવવાનું એક સપનું હોય છેે પણ જીએસટી લાગુ થયા બાદ સિરામિક સહિતનાં મટીરિયલ્સમાં આકરા કરનો સ્લેબ લાદવામાં આવ્યો છે. હાર્ડવેર વેપાર પર ર૮ ટકા જેટલો કર જીએસટીમાં ઝીંકાતા ગુજરાતનાં હાર્ડવેર અસોસિએશનોએ બંધ પાળ્યોે હતો.